
Първият Център за деца с аутизъм

за Северна България

Първият Център за деца с аутизъм за Северна България отвори врати в Плевен на 19 октомври 2018. Това стана по инициатива на Сдружение "Аутизъм Днес" и Фондация "Стъпка за невидимите деца на България". Центърът е първият извън столицата и единствен за Северна България, обяви при откриването Владислава Цолова, председател на Сдружението и Фондацията. Събитието уважиха много приятели и съмишленици на каузата. Гости на откриването бяха Председателя на Общински съвет Плевен, зам.- министърът на образованието, зам. - председателят на Държавната агенция за закрила на детето, кметът на Община Плевен, началникът на РУО - Плевен, дарители,  приятели на фондацията и сдружението. В Плевен пристигна и Дийна Сингър -  сертифициран поведенчески аналитик и супервайзор на центровете“Аутизъм Днес“. Със свое решение от декември 2017 г., Общинският съвет на Плевен учреди безвъзмездно право на ползване на Фондация “Стъпка за невидимите деца на България” върху сградите на бившия Дом за деца лишени от родителски грижи „Детелина“. Решениет получи тогава безрезервната подкрепа на местния парламент. Сдружение „Аутизъм Днес” и Фондация „Стъпка за невидимите деца на България“ успяха да извървят упорито своя път и да доведат до успешен финал реализацията на едно благородно начинание в Плевен. Инициативата именно тук да бъде изграден Центърът за Северна България дава шанс за по-високо качество на живот на децата с аутизъм и техните семейства извън София. Малко плевенчани се връщат и инвестират опита и енергията си в родното си място. Центърът за деца с аутизъм се намира на  адрес: гр. Плевен, ж. к. "Сторгозия" 93, ( срещу блок 27), където работят висококвалифицирани специалисти- Приложно- поведенчески технолози, ерготерапевти, психолози, монтесори терапевти, логопед, специални педагози и социални работници. Те запознават с дейността на Центъра, показват и разказват какво представлява индивидуалната оценка на всяко дете и начина , по който се прави тя. Ще видите какво представлява индивидуалната програма на всяко дете и как се изпълнява, в зависимост от поставените цели и заявката на родителите. Специалистите работят под супервизия на супервайзора на Центровете"Аутизъм Днес" в България- Deena Singer, BCBA, която ежемесечно посещава центровете за консултации и оценки и реоценки на децата и два пъти седмично провежда онлайн срещи с екипите от специалистите за обсъждане на индивидуалните случаи на всяко дете. Супервайзор на ерготерапевтите е Председателят на асоциацията на ерготерапевтите в България- Елица Великова, която редовно консултира специалистите. Всички те преминават сертификационни и квалификационни обучения, някои от които са в Арт терапия, другия- Монтесори, регулярни обучения от водещи психолози в България за работа със семейството. Всичко това е гаранция за високото качество на работа с децата и постигане на самостоятелен, независим и достоен живот за децата.

АВА Център - гр. Плевен, тел: 0896699274, 088 997 7973, 064 977 955 или на мейл: plevenzapleven.autismtoday@gmail.com

В АВА Център"Аутизъм Днес" Плевен, специалистите са обучени и квалифицирани в: 

- Приложен поведенчески анализ АВА Applied Behavior Analysis- единствената терапевтична програма в световен мащаб с научно доказателство за работа с деца с Аутизъм, която има и стойност на лечение

- Ерготерапия 

- Логопедична коригираща терапия

- Психологична помощ и работа със семейството

- Арт терапия

- Монтесори терапия

Какво е аутизъм?

Аутизмът е разстройство на социалното развитие, което засяга развитието на мозъка, а оттам и поведението на човек. Аутистите живеят в свой свят. Това е генерализирано разстройство на развитието от така наречения аутистичен спектър, наблюдавано за пръв път от американския психиатър Лио Канър (Kanner, 1943). Паралелно с Канър австрийският педиатър Ханс Аспергер (Asperger, 1944) наблюдава сходни с аутизма клинични симптоми, които залягат в основата на Синдрома на Аспергер – друго разстройство от аутистичния спектър.

Симптоми

Трите основни симптома според класификациите на психичните заболявания МКБ-10 и ДСМ-IV са 1) нарушение в социалните взаимоотношения, 2) нарушения на речта и езика и 3) стереотипен, повтарящ се репертоар на действия и интереси.

1.Нарушението на социалните взаимоотношения:

•неспособност на пациента да управлява социалните си контакти чрез невербално поведение (социална усмивка, мимика, зрителен контакт)

•неспособност за установяване на отношения с връстници (силно изразена липса на интерес към връстници, липса на приятелства)

•несподеляне на интереси или чувства с другите (не посочва интересни неща на другите)

•липса на социално-емоционална обвързаност с другите (неуместно поведение в социални ситуации; липса на емоционални реакции, например утешаване; изглежда така, сякаш използват другите като предмети)

2.Нарушенията на речта и езика: •речта липсва или е неразбираема за околните

•липсва компенсация на вербалната реч чрез мимика или жестове, липсва спонтанна имитация на действията на другите

•стереотипни, повтарящи се, своеобразни изрази, както и неологизъм, ехолалия, изговаряне на мисли на глас.

3.Повтарящи се, стереотипни действия са: •стереотипни, необичайни действия или тясно ограничени специални интереси (ритуали, фиксирано наблюдаване на движещи се обекти)

•стереотипни и повтарящи се маниеризми (въртене на пръсти пред очите, люлеене върху стол, подскачане)

•занимание с части от обекти или нефункционални елементи от обекти (като колела на детски колички, очи на кукли) или необичаен интерес към аспекти на сетивата: фиксиране към определен мирис, вкус, докосвания

Диагностика

Според диагностичните класификации на психичните разстройства симптоматиката на аутизма трябва да се прояви преди тригодишна възраст, но ранното диагностициране е трудно, защото симптомите през първите две години са неспецифични. 

Както при по-голяма част от диагностиката на психичните разстройства е нужна многоизмерна и мултимодална диагностика. Като стандартен инструмент за диагостициране на аутизъм се използва полустандартизираното интервю Autism Diagnostic Interview-Revised (ADI-R; Lord, Rutter & LeCouteur, 1994) и скалата за наблюдение Autism Diagnostic Observation Schedule (ADOS: Lord et al., 2000). Тези инструменти се придържат строго към диагностичните критерии на МКБ-10 и DSM-IV. 

Събират се и допълнителни данни чрез запитвания на родители и възпитатели, неврологични изследвания (поради високата коморбидност с епилепсия и други особености на неврологичните функции), както и тестове за интелигентност, за развитие на моторните функции, на речта и комуникацията, на функциите на възприятията. Многоизмерната диагностика се налага, от една страна, с цел идентифициране на ресурси и дефицити и оттам по-успешна интервенция, от друга страна, с цел прецизна диференциална диагностика (вж. по-долу).

Основен инструмент за диагностициране на аутизъм представлява геномното секвениране с оглед търсене на мутации в екзонните участъци на гени асоциирани с аутизъм. Понастоящем в литературата са описани над 101 гена, отговорни или свързани с изоставане или проблеми на умственото развитие в т.нар. Online Mendelian Inheritance in Man (OMIM) информационна база. Новите технологии позволяват оглеждане за мутации в тези гени едновременно, нещо напълно невъзможно преди по-малко от 5 години. 

Епидемиология и коморбидност

Честотата на аутизма се изчислява на 20 – 60 случая на 10 000 деца (Petermann, Niebank & Scheithauer, 2004). Момчетата са 3 – 4 пъти по-често засегнати от момичетата.

Данните за честотата на аутизма в Съединените щати сочат растеж на броя диагностицирани случаи (Fonnbonne, 2003b; Wing & Potter, 2002). Този скок се обяснява по-скоро с увеличаване на чувствителността към аутизма сред населението и по-добрите диагностични критерии – факт е, че броят на диагностицирани други разстройства като шизофрения и хиперактивност пада за сметка на аутизма (Shattuck, 2006).

От 75% до 50% от диагностицираните с аутизъм деца проявяват умствена изостаналост, а 30% развиват епилепсия (Volkmar, 1998), което потвърждава съмненията, че причината за аутизма е органична, респективно генетична. Отделни проучвания установяват аномалии в мозъчната кора и малкия мозък, както и повишени нива на серотонин в кръвта, но при тези резултати се касае за изследвания на малък брой лица, при които не е ясно дали дисфункциите са причина, следствие или съпътстваща характеристика на аутизма (Poustka, 1998).

Диференциална диагностика

Приема се, че аутизмът е в по-тежкия край на заболяванията от аутистичния спектър. Разграничаването от други генерализирани разстройства на развитието като Синдрома на Рет и Дезинтегративното разстройство на развитието е сравнително лесно за диагностиците.

Проблематично е разграничаването на така наречения high functioning autism (лица с аутизъм, при които интелигентността се намира в „нормалния“ диапазон над 70 КИ) от Синдрома на Аспергер (Fitzgerald & Colvin, 2001): отделни студии разискват, че при Аспергер развитието на речта е в норма, докато при high-functioning autism не или че при Аспергер вербалните способности са по-добре развити от невербалните, докато при high-functioning autism е обратното. Това, че тези резултати не могат да бъдат повторени, както и фактите, че липсва клиничен инструмент за разграничаване на двете разстройства и че индивиди с high-functioning autism и Аспергер, но не и с low-functioning autism (под 70 КИ) се срещат в едни и същи семейства (Szatmari, Jones, Zwaigenbaum & McLean, 1998), говорят за това че Аспергер и high-functioning autism представляват по-скоро едно и също разстройство в „нормалната“ област на функциониране на интелекта. В случай на съмнение се предпочита диагноза Аспергер пред аутизъм заради негативното нюансиране на термина аутизъм. 

Атипичен аутизъм се диагностицира според МКБ-10, когато липсват симптоми на един от трите основни категории нарушения: социални взаимоотношения, реч и език и проява на повтарящи се, стереотипни действия. 

Разграничаването от шизофрения в детска възраст не винаги е лесно. Основни признаци на диференциране са следните: шизофренията в детска възраст обикновено започва внезапно и може да се определи период на развитие в нормата преди начало на разстройството, докато аутизмът протича в по-голяма степен константно. При шизофренията също така е налична позитивна симптоматика, която се изразява в налудности и халюцинации, които при аутизма липсват. Друга отличителна черта се отнася към невербалната комуникация, която при аутизма липсва или е нарушена и която при шизофренията е в границите на нормата (Volkmar, 1998). Разграничаването от шизофренията е важно поради лечението с медикаменти: предписани невролептици (медикаменти за лечение на шизофрения) могат да влошат симптоматиката на стереотипните повтарящи се действия. Схващането на Канър за аутизма като разстройство от шизофренния спектър (той нарича аутизма „инфантилна шизофрения“) не е актуално: студии показват липсваща фамилна връзка между аутизъм и шизофрения (Fombonne, 2003a). Поради тази причина аутизмът е изваден от категорията „разстройства от шизофренния спектър“ в актуалните диагностични класификации и е въведен като отделно генерализирано разстройство на развитието. В отделни случаи все пак е възможна двойна диагноза аутизъм и шизофрения в детска възраст. 

Етиология

Съществуват разнообразни теории за етиологията на аутизма, някои от които са подкрепени и със съществени находки. Смята се, че причината за аутизма е генетична (Szatmari et al., 1998), но точният механизъм на увреждане на гените е неизяснен. Аномалии в пре- и пери-наталното развитие на детето, например недостиг на кислород по време на раждането, са по-скоро следствие от генетичните аномалии на аутистичните деца, а не причина за развитието на аутизъм.

Въпреки че Канър (1943) смята аутизма за генетично обусловен, основните схващания за причините на разстройството в следващите десетилетия се концентрират около психоаналитични концепции, че аутизмът се причинява от амбивалентно – обгрижващо на повърхността, но в същността си студено – отношение на майката към детето. В подкрепа на тази хипотеза не са събрани емпирични доказателства, а опитите да се лекуват децата с повече ласки и внимание или дори да се отделят от родителите не водят до положителен ефект.


Биохимикът Катрин Райд от Сан Франциско въз основа на невробиологични изследвания и собствен опит счита, че някои от нарушенията на развитието на нервната система, като аутизма потенциално може да бъдат свързани с дисбаланса на употребата на натриев глутамат.

Нашата консултация

Съюз на инвалидите в България

I. С Постановление № 328 от 30.09.2024 г. се определя нов размер на Линията на бедност (ЛБ) 638 лева за страната за 2025 г. (ДВ, бр. 84, от 4.10.2024 г.) Стойността й ще се повиши със 112 лв. или с 21,3% в сравнение с 2024 г. Новият размер на линията на бедност ще окаже благоприятно въздействие върху уязвимите и най-нискодоходните групи от населението. С увеличаването й ще нараснат обвързаните с нейната стойност социални помощи и финансова подкрепа, изплащани по реда на Закона за социално подпомагане, Закона за хората с увреждания и Закона за закрила на детето.

През 2025 г. хората с трайни увреждания над 18-годишна възраст ще получават месечната финансова подкрепа, както следва:

-
за хората с над 90 на сто степен на увреждането с определена чужда помощ, които получават социална пенсия за инвалидност или пенсия за военна инвалидност, или пенсия за гражданска инвалидност, или наследствена пенсия - месечната финансова подкрепа, в размер на 57 на сто от линията на бедност, става 363,66 лв.

· за хората с над 90 на сто степен на увреждането с определена чужда помощ, които получават пенсия за инвалидност поради общо заболяване или поради трудова злополука или професионална болест - месечната финансова подкрепа, в размер на 30 на сто от линията на бедност, става 191,40 лв.

· за хората с над 90 на сто степен на увреждането - месечната финансова подкрепа, в размер на 25 на сто от линията на бедност, става 159,50 лв.;

· за хората от 71 до 90 на сто степен на увреждането - месечната финансова подкрепа, в размер на 15 на сто от линията на бедност, става 95,70 лв.;

· за хората от 50 до 70,99 на сто степен на увреждането - месечната финансова подкрепа, в размер на 7 на сто от линията на бедност, става 44,66 лв.

Целевите помощи за покупка на лично моторно превозно средство, за преустройство на жилище и за балнеолечение и/или рехабилитационни услуги също ще се повишат през 2025 г. както следва:

· целева помощ за покупка на лично моторно превозно средство за хората с трайни увреждания, чието придвижване е затруднено, която е до четирикратния размер от линията на бедност за 2025 г. става 4 х 638 лв = 2552 лв, ако средномесечният доход на член от семейството за последните 12 месеца е равен или по-нисък от ЛБ (за 2025 г. – 638 лв). Лицата трябва да отговарят и на следните допълнителни условия: а) имат определена от ТЕЛК (НЕЛК) над 90 на сто вид и степен

на увреждане или трайно намалена работоспособност, и б) са работещи или учащи.

· целева помощ за преустройство на жилище за хората с над 90 на сто степен на трайно нам. работоспособност или вид и степен на увреждане

· децата с определени вид и степен на увреждане, които се придвижват с инвалидна количка, която е до двукратния размер от ЛБ за 2025 г. т.е 2х 638 лв = 1276 лв., ако средномесечният доход на член от семейството за последните 12 месеца е равен или по-нисък от ЛБ (638 лв).

· целева помощ за балнеолечение и/или рехабилитационни услуги е в размер до 80 на сто от лб и съответно за 2025 г. става 0,80 х 638 = 510,40 лв, но не повече от действително направения разход съгласно представените документи.

Хората с над 90 на сто нам.работоспособност, децата с трайни увреждания и военноинвалидите имат право на целева помощ, която се предоставя веднъж годишно при наличие на медицинско предписание от лекар специалист за необходимостта от провеждане на балнеолечение и/или рехабилитационни услуги, съобразно конкретните им нужди. Лицата с определена потребност от чужда помощ имат право на помощта за покриване на разходите за един придружител при същите условия и размер.

II. Данъчни облекчения за хора с увреждания

От 10 януари, започна подаването на данъчни декларации за доходите на физическите лица по електронен път, в офисите на Националната агенция за приходите (НАП), по пощата с обратна разписка или в пощенските клонове. Крайният срок за деклариране на получените през 2024 година доходи, облагаеми с данък върху общата годишна данъчна основа, и ползването на данъчни облекчения за тези доходи е 30 април 2025 г.

В началото на март в Портала за електронни услуги на НАП ще е достъпна предварително попълнената декларация за облагане на доходите на физически лица. Потребителите, които имат персонален идентификационен код (ПИК) или електронен подпис, ще могат да се възползват от предварително въведената в декларациите им информация за получени от тях доходи от трудови правоотношения, граждански договори и хонорари, субсидии, изплатени на земеделски стопани, доходи от наем за имоти, чиито наематели са юридически лица, доходи от продажби в интернет с цел печалба и др.

Отстъпката от 5% от данъка за довнасяне може да се ползва при деклариране по електронен път и плащане до 31 март 2025 г. включително, като размерът й не може да надвишава 500 лв. общо за двата вида данъци. Условие за ползване на отстъпката и на данъчните облекчения, е лицето да няма неплатени публични задължения.

От НАП съветват данъкоплатците да използват електронните услуги на приходното ведомство, достъпни с ПИК или КЕП, за да си спестят време и посещенията в офисите на приходната агенция и пощенските станции.

Допълнителна информация за декларирането на доходите за миналата година може да бъде получена на телефоните на Информационния център на НАП: 02 9859 6801; 0700 18 700, на цена, според тарифите на съответния оператор, както и в сайта на приходната агенция.

     Също така на интернет страницата на НАП https://nra.bg/wps/portal/nra/taxes/godishen-da-nak-varhu-dohdite/danachni-oblekcheniya в рубриката ДАНЪЧНИ ОБЛЕКЧЕНИЯ – Как мога да

намаля размера на годишния данък върху доходите си? може да се информирате за данъчните облекчения за хората с увреждания.

Бюлетин "КУРАЖ", СИБ

Национален творчески конкурс за лица със зрителни увреждания

„Графити от думи и звуци“ 2025

Съюзът на слепите в България обявява Национален творчески конкурс за лица със зрителни увреждания "Графити от думи и звуци". Патрон на конкурса е г-жа Десислава Радева. Жури:

Председател: д-р Петя Йосифова-Хънкинс - актриса, продуцент, режисьор, заместник-директор на университетския театър "Алма Алтер", доктор по история на изкуството

Членове: Петър Чухов - поет, музикант; Георги Арсов - композитор, музикант, актьор; Ина Вълчанова - писател, редактор, Творчески уредник на Националния творчески конкурс - д-р Иван Янев

Организатор на конкурса - Съюз на слепите в България

Регламент

I. Общи условия

1. Конкурсът се провежда в четири категории – разказ, есе, стихотворение, песен.

2. Настоящият регламент се отнася и за четирите категории.

3. В конкурса участват хора със зрителни увреждания, включително деца. Наличието на зрително нарушение се доказва или с членство в Съюза на слепите в България, или с легитимен документ.

4. В конкурса участват авторски и непубликувани творби, които се изпращат по електронна поща на 6tochki@gmail.com. Разказ - до 7 стандартни страници, есе - до 3 стандартни страници, стихотворение - до 2 стандартни страници, песен - до 5 мин. в цялостен демозапис.

5. Творбите се изпращат до 31 юли 2025 г.

6. Брой творби – не повече от 1 (една) във всяка категория. Един участник може да участва и в четирите категории.

7. Участието на всеки от авторите е индивидуално, с изключение в категорията за песен, в която са допустими формации, в чийто състав преобладават творците със зрителни увреждания.

8. Оценяване на творбите – извършва се от жури, съставено от експерти в различните категории.

9. Класиралите се на първо място в четирите категории ще бъдат наградени през месец октомври 2025 г.

10. Награден фонд - класиралите се на първо място в четирите категории - по 300 лв., две поощрителни награди по 200 лв.

11. Организаторите публикуват творбите, на победилата песен се осигурява възможност за студиен запис.

Пълната информация за конкурса може да намерите на сайта на Съюз на слепите в България.
Пъзел състезание в Съюза на глухите 

в България, уникално събитие 

за креативност и приобщаване

На 19 януари 2025 година в младежкото пространство на Съюза на глухите в България (СГБ) се проведе изключително интересно пъзел състезание. Събитието, организирано на втория етаж на сградата, събра общо 40 участника, които се състезаваха в 20 отбора по двама души. Организатори на състезанието бяха Полина Петрова и Кристияна Йорданова, които със своята голяма отдаденост и перфектна подготовка, осигуриха безпроблемното протичане на състезанието и възторга на участниците и зрителите.

Състезанието беше уникално по своя характер и показа как креативността и приобщаването могат да бъдат съчетани в едно събитие.
***

От началото на тази година специализираното предаване за хора с увреден слух „Светът на жестовете” по БНТ 1 вече се излъчва в понеделник, от 12:30 часа.

На 14 януари тази година специализираното предаване за хора с увреден слух отбеляза 43 години от излъчването на първото си предаване. От тази година първите новини от света на глухите хора, зрителите ще научават в първия ден от всяка седмица.

Гледайте с удоволствие най-обичаното ни предаване по БНТ 1 вече в понеделник, от 12:30 часа.

ТИШИНА, СГБ

Екскурзия за членовете на КХУП до Априлци

Членовете на Клубовете на хората с увреждания и пенсионерите(КХУП) са изключително задружни  при организиране на екскурзии, посещение на обекти с историческо и културно значение, развлекателни места и др. Това е показателно и за работата на организаторите в клубовете, за работата на специалистите и ръководителите от общината. Много от мероприятията са съвместни, поради това, че хората се познават, имат приятелства в други клубове.

Въпреки студеното февруарско утро, 15 февруари 2025, денят обещаваше да бъде слънчев и топъл. Тази метеорологична прогноза бе повод за много положителни емоции и усмивки сред членовете на Клубовете от Плевен. Този ден от 8 часа те се отправиха с автобуси за гр. Априлци да станат съпричастни и с други гости на празника на сланината и греяната ракия, който се организира всяка година от Община Априлци. Прогнозата за хубаво време се потвърди и това още повече повдигна настроението на гостите от Плевен. В екскурзията взеха участие хора от всички клубове. За първи път Празникът на сланината и греяната ракия в гр. Априлци продължи два дни, 15 и 16 февруари 2025 и се проведе на новия неделен градски пазар в  кв. Ново село, Център, гр. Априлци, с много нови участници. Гостите се потопиха в атмосферата на традиционните български вкусове под звуците на хубава българска музика. Събитието през годините намери свои радетели, последователи и съмишленици в цялата страна, които превръщат града в трибуна на неизчерпаема жизнерадост и неповторимост. Всички посетители имаха възможност да вкусят от т.нар. „Бабината гозба”, приготвена в „големия чорбаджийски тиган”. Посетителите имаха възможност да дегустират не само от чудната гозба, но и да се насладят и на други специалитети, приготвени от местни кулинари. Любимата на всички балканджии греяна ракия внесе топлота в душите, а благодарение на лечебните й свойства всички гости се радват и на крепко здраве през цялата година. Организаторите на голямото февруарско мероприятие подготвиха и разнообразни конкурси с участието само на местни производители. Организаторите на празника се бяха погрижили за доброто настроение на всички гости. Те представиха много индивидуални изпълнители и състави, викторини, кулинарни състезания.

Румен Петков, организатор клуб

Сирни Заговезни е християнски празник, известен още като Прошка или Сирница и е един от най-значимите празници в българския народен календар. Той бележи последния ден преди началото на Великденските пости и е свързан с дълбоки традиции и обичаи, насочени към прошка, пречистване и подготовка за духовното възраждане.

Прошка и помирение – на този ден е прието по-младите да посещават по-възрастните – родители, кумове и роднини, за да поискат прошка. Обредът включва целуване на ръка и изричане на думите: „Прости ми!“, на което се отговаря с „Простено да ти е! Господ да прощава!“. Този ритуал цели да се възстановят добрите отношения, ако са си казали лоши думи през годината, да се пречисти човек и да стане по-добър и всеопрощаващ.

Сирни Заговезни е празник, насочени към пречистване, обновление и подготовка за предстоящите пости. Традициите и обичаите, свързани с този ден, продължават да се спазват в много български семейства, предавайки духа на прошката и единството между поколенията.
***

Честит Трети март, Плевен!

Плевен отбеляза тържествено 147 години от Освобождението на България от турско робство. Честванията за Трети март започнаха на 26 февруари с изложби в Панорама „Плевенска епопея 1877“ и в Къщата музей „Цар Освободител Александър II“. Гостуващата изложба „Създателите на Паметника на свободата“ бе открита в 11 ч., в Панорамата, а камерната изложба „Икони и църковна утвар на Велик княз Николай Николаевич“ може да бъде посетена от 26 до 31 март в Къщата музей „Цар Освободител Александър II“. На 28 февруари, в 10 ч., се състоя панихида по повод 144 г. от гибелта на цар Освободител Александър II – в Параклиса мавзолей „Св. Георги Победоносец“. От 11 ч. започна 51-во издание на лекоатлетическа щафета и крос „Обиколка на Военноисторическите музеи“ – събитието е на площад „Възраждане“. В 11, 30 ч. бе открита изложба с творби от Националния конкурс за детска рисунка „Освобождението“ и награждаване на отличените деца – в Панорама „Плевенска епопея 1877“. 

Тържественият ритуал на 3 март започна в 11.00 часа на централния площад „Възраждане“. В присъствието на почетна рота военнослужещи от Плевенския гарнизон и официални лица бе издигнат българският трибагреник, след което пред Вечния огън пред Параклиса мавзолей „Св. Георги Победоносец” бяха поднесени венци и цветя в знак на признателност към паметта на загиналите за Освобождението на Плевен и България опълченци и воини. В 12.00 ч. в ДКТ „Иван Радоев“ бе началото на празничния концерт с участието на Трио „Тенори D`Amore“: Михаил Михайлов, Росен Ненчев и Емил Павлов; певицата Виолета Боянова, младите таланти Преслав Марков и Ралица Хайдърска и Северняшкия ансамбъл за народни песни и танци „Иван Вълев“. В 15 ч. фолклорен състав „Луди – млади“ зарадва почитателите си с концерт пред Панорама „Плевенска епопея 1877“. В 16, 30 ч., от ДКТ „Иван Радоев“, тръгна шествие, което стига до площад „Възраждане“. Там в 17 ч. се състоя концерт на Клуба за народни танци „Веселяци“ и огнено шоу. 

Организатор на проявите е Община Плевен.

8март, Международен ден на жената

Защо празнуваме на 8 март – история и 
любопитни факти за празника

8 март е обявен за Международен ден на жената. В началото денят е символ на борбата за равноправие на жените с мъжете. Празнуват майки, баби, лели и дори малките момичета се поздравяват със своя празник. Но истинската история за това как е възникнал този ден може да ви изненада.  Според една от най-тиражираните теории, на 8 март 1857 г. в Ню Йорк жени работнички в текстилни фабрики излизат на първия по рода си протест срещу ниското заплащане, лошите условия на труд и половата дискриминация.  Повечето историци обаче твърдят, че това е просто медийна сензация и такъв протест изобщо не е имало. Че историята е измислена от американците, за да припишат по-ранно отбелязване на Деня на жената. 

Денят на жената започва да се отбелязва още в началото на ХХ век, като по това време той е най-вече символ на борбата за равноправие между жените и мъжете. Езотериците откриват символична връзка между войнствените действия на жените и това, че те се случват точно през месец март, който е първият в древноримския календар, и е кръстен на бога на войната Марс. 

Първите демонстрации, целящи да защитят правата на жените, се случват в края на февруари 1908 г. в САЩ, под ръководството на движението на суфражетките (жени, които се борят за своето избирателно право, от suffrage - избирателно право - бел.ред.), по-късно прераснало в движение на феминистките). 15 000 жени-работнички излизат по улиците на Ню Йорк. Те се борят за предоставяне на избирателни права на жените, както и против дискриминацията на представителките на нежния пол в политическия и икономическия живот на страната. Искат по-добри условия на труд и по-кратък работен ден. Стачките на шивачките в Америка не са еднократно действие. Те продължават повече от година и така на 28 февруари 1909 г. в Америка за първи път е отбелязан Национален ден на жената, обявен от действащата Социалистическа партия в страната.

Айлийн Борис, професор по феминистки изследвания в Калифорнийския университет Санта Барбара, казва: „Тези жени са били на по-зле организирани работни места (от техните колеги мъже), били са в по-ниските нива на шивашката индустрия, работели са с по-малки заплати и са били подложени на сексуален тормоз“. 

Движението на суфражистките по това време действа най-вече на териториите на Великобритания и САЩ. В резултат на мирните, но мащабни протести на американските работнички, социалистическата партия определя последната неделя на февруари ежегодно да стане Ден за защита правата на жените. 

На следващата година (1910) в Копенхаген се провежда Международна конференция на жените-социалистки, в която участват 100 жени от 17 държави. Тази среща се смята и за майката на същинското феминистко движение, което впоследствие се разпростира на територията на още много държави, освен споменатите вече Великобритания и САЩ. 

Участничките в Конференцията гласуват и единодушно приемат предложението на германската социалистка и активистка Клара Цеткин да бъде определен ежегоден „специален ден на жената“. Но точна дата на този етап така и не е уточнена. През 1911 г. (на 19 март) в Германия, Дания, Швейцария и Австрия официално е отбелязан Денят на жената, а в шествията се включват над 1 млн. души - мъже и жени. В други страни Женският ден също бил честван в края на февруари или началото на март. На някои места празникът започнал да се отбелязва на 12 март, на други на 2-ри март и т.н. Но от 1914 г. насам всички започват да честват Деня на жената на 8 март. 

Защо точно на тази дата?

Няма точен отговор на този въпрос. Има само съмнения, догадки и спорове. И все пак на преден план се явяват няколко основни хипотези. 

Налага се да подминем споменаването на конкретната дата – 8 март, в първата хипотеза, за която ви разказахме по-горе – за събитията в Ню Йорк 1857 г., тъй като тази история вероятно е чиста лъжа. Затова се пренасяме мислено в Петроград, Русия (днес Санкт Петербург). По онова време това е столицата на страната. В Русия Денят на жената се отбелязва официално от 1913 г. 

Историята разказва, че на 23 февруари 1917 г по повод женския празник там започва масирана стачка на работнички, които издигат лозунга „Хляб и мир“, изтощени от глада и военната обстановка, настъпила по време на Първата световна война. Но те искат и равноправие с мъжете и по-добри условия на труд. Събитие, за което мнозина смятат, че става повод за избухването на Февруарската революция, последвана от Октомврийската революция в Русия. Датата е 23 февруари, но по Юлианския календар. По Григорианския всъщност е 8 март. 

Революционният лидер Лев Троцки пише: „На този ден бе отбелязан Международният ден на жената и се чертаеха планове за предстоящи срещи и действия. Никой обаче не си представяше, че този Ден на жената ще се окаже искрата за избухването на революцията – такава неминуемо предстоеше, но никой не знаеше кога ще започне. Въпреки нареждането, тази сутрин работничките в няколко текстилни предприятия напуснаха работните си места и изпратиха делегати, които да търсят подкрепа за стачката им което доведе до масови стачки и всички излязоха на улиците“.

Няколко дни след началото на стачката цар Николай II абдикира, настъпва краят на династията Романови, Руската империя рухва, за да отстъпи място на социалистическия строй и формирането на Съветския съюз през 1922 г. Временното руско правителство удовлетворява желанието на разбунтувалите се жени и им предоставя правото да гласуват. Това прави Русия първата голяма сила, която въвежда законодателство за избирателното право за жените - година по-рано от Великобритания и три години по-рано от Съединените щати. 
Като една от най-вероятните теории за това защо Денят на жената се отбелязва точно на осми март се налага схващането, че е именно заради избухналите през 1917 стачки на жените-работнички в Русия, както и фиксирането на техния ежегоден женски празник на тази дата. 

В Китай 8 март започва да се чества през 1922 г. В Испания – през 1936-а. Други социалистически (и не само) държави също постепенно се включват в отбелязването на ежегодния специален ден, посветен на жените. До 1967 г. осми март е предимно комунистически празник, но след това е поверен най-вече в ръцете на феминистките организации от втората вълна. 

През 1975 г. ООН за първи път отбелязва официално 8 март като Международен ден на жената и обявява цялата година за „Година на жените“. През 77-а всички членки на организацията са приканени да празнуват Деня на жената на същата дата. Оттогава насам в стотици страни по света се организират най-различни събития и фестивали, посветени на жените. На този ден се потвърждават и празнуват техните постижения в политическата, икономическата, социалната и културната сфера и най-вече техните права. 

Женският празник придобива по-специално значение в последните години. Особено след появата на мащабното движение #MeToo, чиято вълна заля света. Със споделените от хиляди жени лични и потресаващи истории отново на преден план излизат теми като тази за половата дискриминация, правата на жените и третирането им като жертви на сексуален тормоз. От 2017-а жените в САЩ  провеждат и т.нар. „Женски марш“, в който се включват стотици хиляди от цял свят.

Не така стоят нещата обаче в други точки на световната карта. За съжаление, дори в съвременния свят не всички са свободни да изразяват мнението си и да празнуват Международния ден на жената и други светски празници. Може би си спомняте случая от март 2007 г., когато стотици мъже и жени бяха пребити по улиците на Техеран от служителите на иранската полиция, само защото планираха шествие, с което да почетат Деня на жената. 

Но да се върнем у нас. В България 8 март се отбелязва освен като Ден на жената и като Ден на майката. Това важи и за страни като Румъния, Лаос, Афганистан, Виетнам и др. Всъщност у нас целият месец март се смята за „женски месец“. Една от причините са гореспоменатите женски празници, другата е чисто фолклорна – българите вярваме, че тези 31 дни минават под влиянието на Баба Марта, която ту е сърдита – и ни изпраща дъжд, виелици и сняг, ту се усмихва и ни радва с топло мартенско слънце. 

Денят на жената у нас започва да се празнува след преврата на 9 септември 1944 г. с идването на власт на Българската комунистическа партия. С времето 8 март скъсва връзките с комунистическото си минало и се превръща в истински празник за обичани дами, майки, баби, сестри и т.н.

В над 25 страни по света Международният ден на жената е обявен за официален празник и е неработен ден. В Китай не са чак толкова щедри – на жените на 8 март се полага половин свободен ден. Но и това е нещо. В България на 8 март се работи.

И едно последно интересно допълнение от нас. Всички хора по света знаят кога е Денят на жената, но малък процент от нас са наясно, че има и Ден на мъжа - 19 ноември. Той рядко се празнува и определено не е така популярен като Женския празник. Отбелязва се от 1990 г. насам, но не е приет като официален празник от ООН.

